Diari Oficial de la Generalitat Valenciana


Sumari del DOGV 2999, del 26-05-1997 (1997/7475)

ORDRE de 2 de maig de 1997, de la Conselleria de Cultura, Educació i Ciència, per la qual es convoquen llicències per estudis per al curs escolar 97/98, destinades a funcionaris de carrera docent de la Comunitat Valenciana en situació d'activitat en centres públics o serveis psicopedagògics escolars dependents de la Conselleria de Cultura, Educació i Ciència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2999

Data del DOGV
:   26-05-1997

Secció del DOGV
:   AUTORITATS I PERSONAL - ALTRES ASSUMPTES

Número del document
:   1997/7475


Data del document
:   02-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 2 de maig de 1997, de la Conselleria de Cultura, Educació i Ciència, per la qual es convoquen llicències per estudis per al curs escolar 97/98, destinades a funcionaris de carrera docent de la Comunitat Valenciana en situació d'activitat en centres públics o serveis psicopedagògics escolars dependents de la Conselleria de Cultura, Educació i Ciència.
  
L'article 56 de la Llei Orgànica 1/1990, de 3 d'octubre, d'Ordenació General del Sistema Educatiu, assenyala que periòdicament el professorat haurà de realitzar activitats d'actualització científica, didàctica i professional en els centres docents, en institucions formatives específiques, en les universitats i, en el cas del professorat de formació professional, també en les empreses.
  
Una de les accions planificades per l'administració educativa són les llicències per estudis, ja que faciliten als professionals de l'ensenyament la possibilitat d'elegir per si mateixos opcions de formació permanent i promoció professional.
  
Oferir llicències per estudis és una via eficaç perquè el professorat, en quedar alliberat de les seues tasques docents, puga dedicar-se plenament a ampliar i actualitzar els seus coneixements científics i didàctics.
  
Per aquest motiu, la Conselleria de Cultura, Educació i Ciència, en el marc del Pla de Formació del Professorat, proposa la convocatòria de llicències per estudis.
  
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
  
  
ORDENE
  
  
Primer. Convocatòria
  
Convocar un concurs de mèrits per a concedir 46 llicències per estudis durant el curs 1997/98, dirigides a mestres i professors/es destinats en centres docents públics i Serveis Psicopedagògics Escolars de la Conselleria de Cultura, Educació i Ciència, en les modalitats que figuren en l'annex I d'aquesta convocatòria i que són: llicenciatures o enginyeria, tesis doctorals, altres estudis i projectes d'investigació didàctica, científica, educativa i organitzativa.
  
  
  
Segon. Finançament
  
El finançament de les substitucions del professorat seleccionat en aquesta convocatòria, es realitzarà, durant l'exercici econòmic de 1997, a càrrec del capítol I dels programes 422.20 i 422.30.
  
Tercer. Candidats
  
Podran participar en el concurs els funcionaris i les funcionàries pertanyents als cossos o escales que es detallen a continuació i complesquen els requisits indicats a l'apartat quart:
  
  
1. Mestres.
  
2. Professors d'ensenyament secundari.
  
3. Professors tècnics de formació professional.
  
4. Professors d'escoles oficials d'idiomes.
  
5. Professors de música i arts escèniques.
  
6. Mestres de taller d'arts plàstiques i disseny.
  
7. Professors d'arts plàstiques i disseny.
  
8. Catedràtics de música i arts escèniques.
  
9. Cossos i escales docents declarats a extingir.
  
  
Quart. Condicions
  
Els candidats hauran de tenir els requisits següents:
  
4.1 Ser funcionari de carrera en la situació de servei actiu durant el curs 96/97 en centres públics o serveis psicopedagògics escolars de la Conselleria de Cultura, Educació i Ciència.
  
4.2 Tenir, com a mínim, cinc anys d'antiguitat en serveis prestats en qualitat de funcionari de carrera o interí, comptant aquest curs acadèmic.
  
4.3 No haver obtingut en els vuit últims cursos una llicència per estudis atorgada per la Conselleria de Cultura, Educació i Ciència, pel Ministeri d'Educació i Cultura o altres comunitats autònomes.
  
  
4.4 Cursar un mínim de quatre assignatures o equivalents en crèdits si se sol·licita llicència per estudis per un període anual i de dues assignatures o equivalents en crèdits si és quadrimestral. Aquest requisit sols es demanarà quan se sol·licite llicència per a realitzar estudis acadèmics, bé per la modalitat de llicenciatura o d'altres estudis.
  
4.5 No podrà estar destinat en comissió de serveis durant el període per al qual se sol·licita la llicència.
  
4.6 Obtenir, com a mínim, cinc punts en l'apartat 1 del barem de l'annex IV.
  
  
Cinqué. Sol·licituds i lloc de presentació
  
1. Les sol·licituds, juntament amb la documentació corresponent, es dirigiran a la direcció territorial de Cultura i Educació que corresponga segons el lloc de treball del sol·licitant, d'acord amb el model de l'annex II.
  
La presentació de sol·licituds i documentació es realitzarà al Registre General de les direccions territorials de Cultura i Educació, a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho, o a qualsevol altre dels que s'indiquen en l'article 38 de la Llei de Règim Jurídic de les Administracions Públiques i del Procediment Administratiu Comú.
  
  
2. El termini de presentació serà d'un mes a partir de la publicació d'aquesta ordre en el Diari Oficial de la Generalitat Valenciana.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes i dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
3. D'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, si la sol·licitud no té els requisits que indica aquesta en l'article 70 i els que exigeix, si s'escau, la legislació específica aplicable, es requerirà l'interessat perquè, en un termini de deu dies, esmene la falta o acompanye els documents preceptius. Si no ho fa així, se li considerarà desestimada la seua petició.
  
  
Sisé. Documentació
  
S'adjuntarà a la instància de sol·licitud la documentació següent:
  
a) Full de serveis certificat per les direccions territorials de Cultura i Educació. En el cas del professorat que pertany al cos de secundària, d'ensenyaments artístics i de l'escola oficial d'idiomes podrà estar certificat pel centre en què estiga adscrit el sol·licitant. Aquest full de serveis estarà tancat el 31 d'agost de 1997 per al professorat del cos de mestres i el 30 de setembre de 1997 per al professorat del cos d'ensenyament secundari o d'altres cossos.
  
  
b) Original i còpia del projecte d'estudis o treballs que es realitzaran durant el període de la llicència, segons s'indica en l'annex III de l'ordre.
  
c) Acreditació dels mèrits acadèmics, professionals o de qualsevol tipus relacionats amb els estudis o treballs per als quals sol·licita la llicència. Aquests seran justificats mitjançant els documents que s'especifiquen en l'annex IV d'aquesta ordre.
  
d) Relació numerada, datada i signada, de la documentació presentada seguint l'ordre que apareix en el full segon de l'annex II d'aquesta ordre.
  
No seran considerats, ni per tant valorats, els mèrits al·legats i no justificats com cal, ni els que es justifiquen fora del termini a què es refereix el punt 3r de l'apartat 5é de aquesta convocatòria.
  
  
  
Seté. Modalitats
  
La llicència se sol·licitarà per una sola modalitat i un període de durada, anual o quadrimestral, cas de sol·licitar els dos períodes, el participant ha de prioritzar-los en la sol·licitud.
  
Les modalitats per les quals es pot sol·licitar són: llicenciatures o enginyeria, tesis doctorals, altres estudis i projectes d'investigació didàctica, científica, educativa i organitzativa.
  
  
Vuité. Comissió seleccionadora
  
La selecció de les sol·licituds, serà realitzada per una comissió constituïda per:
  
- Com a president, el cap del Servei de Formació del Professorat o persona en qui delegue.
  
- Els sotsdirectors d'Educació de les Direccions Territorials de Cultura i Educació o un representant, designat pel director territorial.
  
- Un inspector/a d'educació que haja format part d'alguna de les comissions d'avaluació territorials, designat pel director general d'Ordenació i Innovació Educativa i Política Lingüística.
  
- Un/a representant de la Direcció General de Personal, designat pel director general corresponent.
  
- Un professor/a en activitat de centre públic d'ensenyament no universitari que haja format part d'alguna de les comissions d'avaluació territorial, designat pel director general d'Ordenació i Innovació Educativa i Política Lingüística.
  
Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa i Política Lingüística.
  
La comissió tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.
  
La comissió seleccionadora disposarà la constitució de comissions d'avaluació territorials, a l'efecte de valorar els mèrits, projectes d'estudi o treballs dels candidats.
  
Aquestes comissions estaran formades, en cadascuna de les direccions territorials, pels membres següents:
  
- Com a president/a de la comissió d'avaluació el sotsdirector territorial d'Educació o el/la representant de la direcció territorial, si s'escau.
  
- Un inspector/a d'Educació, designat pel director territorial de Cultura i Educació.
  
- Un director/a de CEP, designat pel director territorial de Cultura i Educació.
  
- Un/a representant de personal de la direcció territorial, designat pel director territorial de Cultura i Educació.
  
- Un professor/a en activitat, de centre públic d'ensenyament no universitari, designat pel director territorial de Cultura i Educació.
  
Hi actuarà com a secretari/ària, amb veu però sense vot, un funcionari/ària de la Direcció Territorial.
  
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
A les reunions de la comissió seleccionadora i de les comissions d'avaluació territorials, podrà assistir, amb veu però sense vot, un/a representant de cadascun dels sindicats que formen part de la Mesa Sindical Sectorial d'Educació.
  
  
Nové. Selecció de les sol·licituds. Criteris de selecció
  
La comissió seleccionadora realitzarà, mitjançant les comissions d'avaluació territorials, una valoració de les sol·licituds per cadascuna de les modalitats ofertes, tenint en compte:
  
a) La puntuació del barem que figura com a annex IV d'aquesta convocatòria, d'acord amb els següents criteris de selecció:
  
1. Projectes de treball o estudis a desenvolupar durant el període de la llicència, relacionats amb l'etapa, cicle, àrea, especialitat o amb la funció que exerceix en el centre de treball (màxim 8 punts)
  
En les qualificacions dels projectes d'estudis corresponents a l'apartat 1 de l'annex IV, es tindran en compte les prioritats indicades en cadascuna de les diferents modalitats.
  
2. Mèrits docents o de suport tècnic (màxim 10 punts).
  
3. Activitats de formació permanent organitzades per les administracions educatives, les universitats o altres entitats de reconegut prestigi en matèria de formació del professorat i renovació pedagògica, i altres activitats homologades o subvencionades per la Conselleria de Cultura, Educació i Ciència (màxim 6 punts).
  
4. Mèrits acadèmics (màxim 4 punts).
  
5. Serveis prestats en l'administració educativa relacionats amb la innovació pedagògica (màxim 2 punts).
  
En cas d'empat entre els preseleccionats, aquest es dirimirà atenint-se successivament als criteris següents:
  
a) Més puntuació en l'apartat 1 del barem
  
b) Més puntuació en l'apartat 2.1 del barem
  
c) Més puntuació en l'apartat 3 del barem
  
d) Entrevista amb la comissió.
  
Si, segons la distribució de llicències que figura en l'annex I, queden places vacants en alguna de les modalitats, i ho creu oportú la Comissió seleccionadora, s'incorporaran a altres en què hi haja candidats, tenint en compte que el nombre total de llicències no podrà sobrepassar el previst.
  
El professorat seleccionat podrà participar en la convocatòria anual específica d'ajudes econòmiques individuals i en la convocatòria d'ajudes destinades a projectes d'investigació i innovació educativa que convoca la Conselleria de Cultura, Educació i Ciència.
  
  
Deu. Resolució
  
El termini màxim per a resoldre les sol·licituds que formulen els interessats serà de cinc mesos. Si no recau resolució expressa en el termini establit, les sol·licituds s'entendran desestimades, sense perjudici del que es dispose quan es dicte la Resolució expressa.
  
La relació provisional de seleccionats i no seleccionats, aprovada per la Direcció General d'Ordenació i Innovació Educativa i Política Lingüística a proposta de la comissió de selecció, es farà pública al tauler d'anuncis de la Conselleria de Cultura, Educació i Ciència, en les direccions territorials de Cultura i Educació i en els centres de professors, i hi haurà un termini de 10 dies hàbils per a reclamar davant la comissió seleccionadora. Aquestes reclamacions es presentaran al Registre de les direccions territorials de Cultura i Educació.
  
Transcorregut aquest termini i una vegada estudiades les reclamacions, la comissió seleccionadora elevarà proposta a la Direcció General de Personal per a la seua aprovació definitiva que es farà pública en el Diari Oficial de la Generalitat Valenciana.
  
  
Onze. Renúncies
  
Una vegada publicada la relació provisional hi haurà un termini de 10 dies hàbils per a presentar renúncia a la concessió de la llicència per estudis davant la comissió seleccionadora. Aquestes renúncies es presentaran al Registre de les direccions territorials de Cultura i Educació.
  
Resolta aquesta convocatòria, no s'admetran renúncies a les llicències concedides, llevat de casos excepcionals considerats lliurement per la Direcció General de Personal, amb l'informe previ de la Direcció General d'Ordenació i Innovació Educativa i Política Lingüística.
  
  
Dotze. Retirada de documentació
  
Durant el mes de desembre de 1997, els participants podran retirar la seua documentació en la Sotsdirecció Territorial d'Educació de les direccions territorials, directament o per mitjà d'una persona degudament autoritzada.
  
  
Tretze. Període de durada
  
El període de durada de les llicències serà:
  
A) Període de duració d'un any:
  
- Per al professorat de centres d'Educació Infantil/Preescolar, Educació Primària/EGB, Educació Especial, EPA i SPE, de l'1 de setembre de 1997 al 31 d'agost de 1998.
  
- Per al professorat d'Ensenyament Secundari, Ensenyaments Artístics i de l'Escola Oficial d'Idiomes, de l'1 d'octubre de 1997 al 30 de setembre de 1998.
  
B) Període de duració quadrimestral, podrà triar qualsevol d'aquestes dues opcions:
  
- Del 15 de setembre de 1997 al 15 de gener de 1998
  
- De l'1 de març de 1998 al 30 de juny de 1998
  
  
Catorze. Informe de progrés i memòria final
  
Seran obligacions del professorat que obtinga llicència per estudis les següents:
  
1. Els que tinguen una llicència amb durada d'un any presentaran la documentació següent:
  
- Durant la 1a quinzena del mes de gener de 1998, presentaran en les direccions territorials de Cultura i Educació, un informe de progrés sobre el treball desenvolupat fins aquesta data o sobre els estudis realitzats, aquests mitjançant el certificat acreditatiu d'estar matriculat i d'assistència a alguna assignatura o crèdit per al qual sol·licità la llicència, segons el model de l'annex V.
  
Una vegada presentada aquesta documentació, les direccions territorials de Cultura i Educació, mitjançant el Servei d'Inspecció Educativa, comunicaran, al llarg de febrer de 1998, al Servei de Formació del Professorat el compliment del que es sol·licita en aquest apartat.
  
Serà motiu de rescissió de la llicència per estudis la no presentació de l'informe de progrés indicat a l'annex V.
  
- A l'acabament del període de llicències per estudis el beneficiari presentarà a la Direcció General d'Ordenació i Innovació Educativa i Política Lingüística, una memòria global del treball desenvolupat en la modalitat de tesis doctoral i projectes d'investigació, i certificació acadèmica dels estudis realitzats, per a les modalitats de llicenciatura o altres estudis. El termini de presentació serà d'un mes a partir del període en què finalitza la llicència.
  
  
2. Els que tinguen una llicència amb durada d'un quadrimestre:
  
A l'acabament del període de llicències per estudis el beneficiari presentarà a la Direcció General d'Ordenació i Innovació Educativa i Política Lingüística una memòria global del treball desenvolupat en la modalitat de tesis doctoral i projectes d'investigació, i certificació acadèmica dels estudis realitzats per a les modalitats de llicenciatura o altres estudis. El termini de presentació finalitzarà el 31 de juliol de 1998.
  
La Conselleria de Cultura, Educació i Ciència podrà disposar de les memòries d'acord amb la legislació vigent sobre la propietat intel·lectual.
  
  
Quinze. Situació administrativa dels seleccionats
  
La llicència per estudis no modifica la condició d'activitat del funcionari, que continua subjecte als deures i les responsabilitats propis de la seua situació.
  
D'acord amb l'article 72 de la Llei de Funcionaris Civils de l'Estat, el professorat seleccionat rebrà els emoluments corresponents a les retribucions bàsiques, segons l'article 23.2. de la Llei 30/1984, de Mesures per a la Reforma de la Funció Pública.
  
  
Setze. Certificacions
  
La Conselleria de Cultura, Educació i Ciència, una vegada entregada la memòria final, certificarà la participació del professorat seleccionat d'acord amb la normativa específica sobre certificació i registre de les activitats de formació permanent.
  
  
Disset. Rescissió de les llicències
  
En qualsevol moment en què s'aprecie que la persona seleccionada no compleix les condicions de l'apartat quatre o no presente la documentació requerida en l'apartat catorze li serà rescindida la llicència concedida. L'esmentada rescissió s'adoptarà, amb el tràmit previ d'audiència a l'interessat, pel mateix òrgan que resol la convocatòria.
  
  
DISPOSICIONS FINALS
  
  
Primera
  
S'autoritzen les direccions generals d'Ordenació i Innovació Educativa i Política Lingüística i de Personal, en l'àmbit de les seues competències, a dictar les instruccions necessàries per al desenvolupament d'aquesta ordre. Es faculta la Direcció General de Personal per a resoldre aquesta convocatòria.
  
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a partir del dia següent de la publicació, amb la comunicació prèvia a la Conselleria de Cultura, Educació i Ciència, d'acord amb els articles 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb els articles 57 i 58 de la Llei Reguladora de la Jurisdicció Contenciosa Administrativa.
  
  
València, 2 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ